Odjava vozila

V skladu z 39. členom Zakona o motornih vozilih lahko lastnik registriranega vozila kadar koli odjavi vozilo pri registracijski organizaciji in hkrati z odjavo izroči registrske tablice.

Lastnik registriranega vozila mora odjaviti vozilo pri registracijski organizaciji in hkrati z odjavo izročiti registrske tablice. Registrskih tablic ni potrebno izročiti, če so pogrešane, če je vozilo ukradeno, če so zanj izdelane registrske tablice z izbrano oznako ali če je vozilo odsvojeno in hkrati z istimi registrskimi tablicami registrirano na novega lastnika.

Taka odjava vozila pa seveda še ne pomeni spremembe lastništva vozila.

Odjava vozila ob spremembi lastništva oziroma odsvojitve vozila pa je mogoča le ob istočasnem vpisu novega lastnika vozila v evidenco registriranih vozil.

Zavezanec za plačilo dajatve za odjavljeno vozilo

Če lastnik vozila ne izvede spremembe lastništva potem je na osnovi Zakona o dajatvah za motorna vozila zavezanec za plačilo dajatve za odjavljeno vozilo je lastnik odjavljenega motornega vozila s sedežem ali prebivališčem v Republiki Sloveniji. Če je lastnik vozila mladoletna oziroma poslovno nesposobna oseba, je zavezanec za plačilo njen zakoniti zastopnik, na katerega je bilo vozilo registrirano. Če je vozilo v lasti več oseb, je zavezanec za plačilo oseba, ki je kot lastnik navedena v evidenci registriranih vozil. Pri dedovanju je zavezanec za plačilo zapadlih dajatev dedič, ki vozilo podeduje.

Plačilo dajatve za odjavljeno vozilo

Dajatev za odjavljeno vozilo se plačuje za vozila kategorij M1, N1 in L2e. Obveznost plačila prvič nastane po preteku dveh let od odjave vozila, v skladu z zakonom, ki ureja motorna vozila, in nato vsako leto na datum odjave vozila.

Dajatev za odjavljeno vozilo se plačuje deset let od zadnje odjave vozila. Če se vozilo v tem času znova registrira, začne ta rok znova teči ob naslednji odjavi vozila.

Dajatev za odjavljeno vozilo se ne plačuje za vozila s statusom starodobnega vozila.

Višina dajatve za odjavljeno vozilo

Višina dajatve za odjavljeno vozilo se določi v višini 25 % letne dajatve, ki je za tako vozilo določena v skladu z zakonom, brez upoštevanja oprostitev ali znižanj plačila letne dajatve, vendar ni manjša kot 25 eurov.

Plačevanje dajatve za odjavljeno vozilo

Dajatev za odjavljeno vozilo se plačuje enkrat letno v enkratnem znesku. Če lastnik odjavljenega vozila prenese lastništvo na drugo osebo, ki ima sedež ali prebivališče v Republiki Sloveniji, novi lastnik postane zavezanec za plačilo dajatve za odjavljeno vozilo v istih rokih kot prejšnji.

Direkcija v 15 dneh po nastanku obveznosti plačila dajatve za odjavljeno vozilo pošlje lastniku odjavljenega vozila plačilni nalog za plačilo nastale obveznosti. Plačilni nalog velja kot odločba. Lastnik mora plačilo izvesti v 30 dneh po prejemu naloga.

Pri izdaji naloga direkcija upošteva podatke o zavezancu za plačilo to pa je lastnik odjavljenega vozila.

Če znesek obračunane dajatve za odjavljeno vozilo ni plačan ali ni plačan v celoti, direkcija pošlje predlog za izvršbo organu, pristojnemu za izterjavo davčnih obveznosti.

Prenehanje plačevanja dajatve

Obveznost plačila dajatve za odjavljeno vozilo preneha, če iz evidence vozil, ki se vodi na podlagi zakona, ki ureja motorna vozila, izhaja da je bilo vozilo:

* predano v razgradnjo v skladu s predpisi o varstvu okolja ali
* znova registrirano.

Obveznost plačila dajatve za odjavljeno vozilo preneha tudi, če zavezanec upravni enoti ali nosilcu javnega pooblastila predloži:

* potrdilo o uničenju vozila v skladu s predpisi, ki urejajo varstvo okolja;
* policijski zapisnik, iz katerega izhaja, da je bilo vozilo ukradeno;
* dokazilo, da je bilo vozilo registrirano v drugi državi ali
* izvozno carinsko deklaracijo s potrditvijo izstopa vozila iz carinskega območja Unije.

Glede na navedeno, pazite, da se kot lastnik odjavljenega vozila ne ujamete v cikel plačevanja dajatve za odjavljeno vozilo in da pri prodaji vozila novemu lastniku izvedete tudi prepis prenosa lastništva.

In še nasvet, izvedbe tega prenosa lastništva v nobenem primeru ne zaupajte novemu lastniku, ker so redki primeri, ko novi lastnik izvede takšen prenos lastništva. Ujeli ste se v krog plačevanja dajatve za odjavljeno vozilo iz katerega lahko izstopite samo, če izvedete prepis lastništva vozila ali dostavite ustrezna zgoraj navedena dokazila da preneha obveznost plačevanja dajatve za odjavljeno vozilo.